# Innledning

* 1. *Oppdragsdokument 2024*

HDO har løpende oppmerksomhet på kontinuerlig drift og forvaltning av kritiske tjenester, og jobber i tillegg med langsiktige omleggingsprosjekter og noen mindre innovasjons- og bistandsprosjekter der ny teknologi benyttes for å etablere nye, fremtidsrettede tjenester for kommune- og spesialisthelsetjenesten.

Innspill til oppdragsdokument for 2024 er i tråd med godkjent ØLP 2024-2027 og budsjett 2024. Foreslåtte nye oppdrag og endringer til eksisterende oppdrag gir HDO mulighet til å bistå helsetjenesten med å levere stabile produkter og utvikle nye tjenester som understøtter sektoren og den akuttmedisinske kjedes fremtidige behov i henhold til eiernes vedtatte målbilde og strategisk retning for foretaket.

Innspillet til oppdrag er gjort med spor endringer for å gjøre det lettere å se hva som er foreslått endret på eksisterende oppdrag og hva som er forslag til helt nye oppdrag.

* 1. *ØLP 2024-2027*

Styret behandlet i sak 15-2023 Økonomisk langtidsplan 2024-2027. ØLP inneholder rammene for å ivareta ansvar for eierskap, forvaltning og drift av HDO sine basistjenester, alle godkjente tilleggstjenester og besluttede prosjekter i henhold til oppdragsdokument.

I tillegg inkluderer ØLP kostnader til anskaffelse, drift og forvaltning av nye satsningsområder som det ikke er gitt spesifikke oppdrag om, men som er i tråd med felles målbilde og strategisk retning for HDO.

* 1. *Budsjett 2024*

Innspill til budsjett for 2024 som ble behandlet i styresak 37-2023 understøtter de satsningsområder som er beskrevet i ØLP 2024-2027. Prioriterte satsningsområder for HDO i 2024 er i tråd med nasjonal helse- og sykehusplan, som peker på endringer i arbeidsform, organisering og bruk av teknologi.

1. **Innspill til oppdragsdokument 2024**

Eiernes vedtatte strategi for HDO setter en tydelig retning for foretaket. HDO jobber nå aktivt med å understøtte strategisk retning om å bidra til å utvikle og forbedre den nasjonale nødmeldetjenesten som inkluderer den akuttmedisinske kjede og grensesnittene mot de andre nød- og beredskapsetatene.

Våre utledede hovedmål for å understøtte strategien er: 1) Effektive og stabile tjenester, 2) merverdi for våre eiere, helseforetak og kommuner, 3) fremtidsrettede teknologiske tjenester og 4) en attraktiv arbeidsplass.

Tiltakene for å understøtte strategien skal sikre en mer effektiv organisasjon som understøtter eiernes og brukernes behov, samtidig som det skal bidra til at HDO oppfattes som en enda mer attraktiv arbeidsplass.

For å få til dette har HDO omorganisert vårt foretak til å være gjennomgående produktorientert, hvor vi nå også er i gang med å videreutvikle arenaene for dialog mot brukermiljøene. Målet er at porteføljen av produkter som tilbys helse- og omsorgssektorens brukere i nødmeldetjenesten er de viktigste for brukerne og eierne.

**n) Utvikling av nødnettsteknologien**

Helsetjenestens driftsorganisasjon for nødnett HF skal fortsette arbeidet med utvikling av ny løsning for nød- og beredskapskommunikasjon på vegne av helsetjenesten og koordinere de regionale helseforetakenes og kommunehelsetjenestens bidrag i prosessen.

Direktoratet for samfunnssikkerhet og beredskap (DSB) mottok den 4. juli 2023 mandat om å gjennomføre forprosjekt for ny løsning for nød- og beredskapskommunikasjon fra Justis- og beredskapsdepartementet (JD). Forprosjektet skal ferdigstilles innen utgangen av 2024, slik at ekstern kvalitetssikring (KS2) kan gjennomføres første halvår 2025.

Formålet med forprosjektet er å videreutvikle og detaljere konseptet som regjeringen har valgt; Konsept 2 justert, der staten skal anskaffe og forvalte de nødnettspesifikke tjenestene. Forprosjektet skal vise hvordan staten gjennom konsept 2 justert kan sikre brukere av ny nød- og beredskapskommunikasjon en fremtidsrettet løsning for kommunikasjon og informasjonsdeling som er robust og sikker med god dekning og kapasitet. I forprosjektfasen skal det utarbeides et sentralt styringsdokument som skal gi tilstrekkelig grunnlag for å vurdere prosjektets usikkerhet, anbefaling om kostnadsramme, samt gi føringer for styring av prosjektet i gjennomføringsfasen.

Administrerende direktør i HDO representerer de regionale helseforetakene i styringsgruppen til forprosjektet for nytt nødnett.

Helsetjenestens driftsorganisasjon for nødnett HF skal delta i forprosjektet på vegne av helsetjenesten og koordinere de regionale helseforetakene og kommunehelsetjenestens bidrag i prosessen. HDO skal ivareta helsetjenestens behov i nytt nødnett og kravstille, verifisere/teste teknologi og brukerutstyr for helsetjenesten. Helseforetaket skal rapportere prosjektstatus i virksomhets- og tertialrapportering til styret.

Nasjonal styringsmodell for nød- og beredskapskommunikasjon (NaStMo) ble etablert i 2020. Sekretariatsfunksjonen ivaretas av DSB v/avdeling for nød- og beredskapskommunikasjon. Styringsmodellen skal bidra til økt samarbeid og samvirke innenfor nød- og beredskapskommunikasjon i Norge og forventes å bli sentral i arbeidet med ny løsning for nød- og beredskapskommunikasjon.

Helsetjenestens driftsorganisasjon for nødnett HF bes om å ta initiativ ovenfor DSB for å representere de regionale helseforetakene i styringsmodellen. HDOs bidrag skal bygge videre på etablert eierskaps- og forvaltningsmodell for nødnett-tilknyttet utstyr i helsetjenesten (iht. Oppdragsdokument 2017 for HDO HF).

**o) Ny kommunikasjonsløsning for akuttmedisinsk kjede (KAK)**

Helsetjenestens driftsorganisasjon for nødnett HF skal videreføre arbeidet med ny kommunikasjonsløsning for akuttmedisinsk kjede (KAK). Avhengigheter mellom KAK og de regionale helseforetakenes AMK-IKT-prosjekt skal følges opp spesielt, og leveranseplaner i KAK må avstemmes med AMK-IKT prosjektet. Eierne skal holdes løpende orientert om prosessen.

**p) Nasjonalt AMK-prosjekt**

Helsetjenestens driftsorganisasjon for nødnett HF skal delta i arbeidet med utvikling av nasjonal AMK-løsning og samarbeide med prosjektet og Norsk Helsenett om integrasjoner og driftsmodeller slik at HDO sitt ansvar for kommunikasjonsløsninger inklusiv telefoni (113) og nødnett på AMK sentralene ivaretas i tråd med lov og forskrift.

 Nasjonalt AMK prosjekt ledes av Helse Vest RHF.

**q)**

**r) Løsning for videokommunikasjon i akuttmedisinsk kjede** Helsetjenestens driftsorganisasjon for nødnett HF skal bidra med å utrede, foreslå og anbefale løsninger for videokommunikasjon til AMK- og legevaktsentraler, inkludert utbredelse, drift og forvaltning til regioner som gir oppdrag om dette.

**s) Tilgjengelighetsdirektivet**

Tilgjengelighetsdirektivet stiller krav om at kommunikasjonsløsninger for besvarelse av henvendelser om akuttmedisinsk bistand skal være tilpasset kommunikasjonsbehovet til personer med funksjonsnedsettelse. Helsetjenestens driftsorganisasjon for nødnett HF skal bidra i arbeid ledet av Direktoratet for samfunnssikkerhet og beredskap med å redegjøre for hvilke krav direktivet stiller til de tekniske løsningene for håndtering av nødmeldenummer, samt ta konsekvensene av direktivet inn i utvikling og forvaltning av kommunikasjonsløsning.

**t) Kart- og oppdragshåndteringsløsning for kommunehelsetjenesten**

Helsetjenestenes driftsorganisasjon for nødnett HF bes om å videreføre arbeidet med å utrede og tilby løsning for kart- og oppdragshåndtering for kommunehelsetjenesten.

**u) Medielogg**

Helsetjenestenes driftsorganisasjon for nødnett HF skal etablere en felles løsning for medielogg for AMK-, legevaktsentraler og akuttmottak.

**v) Tekstbasert nødkommunikasjon (NØD-SMS)**

Som ledd i arbeidet med universell utforming av nødmeldetjenesten, skal Helsetjenestens driftsorganisasjon for nødnett HF støtte arbeidet med tekstbasert nødkommunikasjon. Arbeidet ledes av DSB og omfatter behovskartlegging, løsningsdesign, pilotering og evaluering.

**w) Videobasert beslutningsstøtte**

Sykehuset Innlandet HF har utviklet en løsning for bedre videostøtte i kommunikasjonen mellom ambulanse, ambulansepersonell og akuttmottaket/sykehuset. Helsetjenestenes driftsorganisasjon for nødnett HF bes om å ta imot denne løsningen fra Sykehuset Innlandet og sørge for at den settes opp og driftes på en slik måte at den er robust, sikker samt håndtere logistikken med videoutstyret som benyttes i løsningen. Løsningen skal breddes ut til regioner som gir oppdrag om dette. Helsetjenestenes driftsorganisasjon for nødnett HF skal utrede og videreutvikle løsninger sammen med bruker- og leverandørmiljøer med mål om interoperabilitet og standardisering av videoløsninger for beslutningsstøtte for å bidra til økt samhandling i den akuttmedisinske kjede

Forslag til nye oppdrag:

HDO har gjennom sitt oppdrag om eierskap, drift og forvaltning av telefoniløsningene til landets akuttmottak, AMK- og legevaktsentraler etablert et godt og robust fagmiljø innenfor området telefoni. Gjennom oppdraget om å anskaffe og etablere en ny kommunikasjonsløsning for akuttmedisinsk kjede (KAK prosjektet) er det etablert ny og moderne infrastruktur som uavhengig av de nasjonale teletilbyderne, bidrar til å knytte sammen telefoniløsningene til alle akuttmottak, AMK- og legevaktsentraler ved bruk av infrastruktur fra HDO og Norsk Helsenett.

Sett i sammenheng med Helse- og omsorgsdepartementet sitt oppdrag til de regionale helseforetakene om konsekvensvurdering av bortfall av ekom, anbefales det nye oppdrag for å redusere risiko, disse er omtalt nedenfor.

**Nytt oppdrag – Utrede nasjonal tjeneste- og infrastruktur leverandør - telefoni**

Helsetjenestens driftsorganisasjon for nødnett HF skal, på lik linje med de nasjonale telefoniløsningene som er etablert for nødmeldetjenesten, utrede mulighetsrommet med å etablere en nasjonal infrastruktur på tvers av de regionale helseforetakene for å levere kostnadseffektive, sikrere og stabile telefonitjenester til aktørene i helsetjenesten.

**Nytt oppdrag - Utrede hvordan robustheten til medisinsk nødnummer 113 kan forbedres**

Helsetjenestens driftsorganisasjon for nødnett HF skal, i tråd med oppdrag om eierskap, drift og forvaltning av kontrollromsløsninger tilknyttet nødnett (oppdragsdokument 2017), sammen med teletilbyderne og relevante aktører identifisere sårbarheter og gjennomføre kompenserende tiltak for å øke robustheten til medisinsk nødnummer.

**Nytt oppdrag – utrede reservetelefoni i nødmeldetjenesten**

Helsetjenestens driftsorganisasjon for nødnett HF bes om, sammen med relevante aktører, å utrede og anbefale hvordan reserveløsning for telefoni bør løses i nødmeldetjenesten.